FI Euroopan unionin virallinen lehti L 348/72

KOMISSION PÄÄTÖS (EU) 2016/2357,

annettu 19 päivänä joulukuuta 2016,

Euroopan parlamentin ja neuvoston asetuksen (EY) N:o 216/2008 ja sen täytäntöönpanosääntöjen tosiasiallisen noudattamisen puuttumisesta Kreikan ilmailuakatemian (HATA) myöntämien todistusten sekä niiden perusteella myönnettyjen 66 osan mukaisten lupakirjojen osalta

(tiedoksiannettu numerolla C(2016) 8645)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 11 artiklan 2 kohdan,

on kuullut lentoturvallisuuskomiteaa,

sekä katsoo seuraavaa:

(1) Euroopan lentoturvallisuusvirasto, jäljempänä ’virasto’, suoritti helmikuussa 2014 lentokelpoisuuden standardointitarkastuksen (AIR.EL.02.2014) Kreikan siviili-ilmailuviranomaisen (HCAA) osalta. Tarkastuksessa todettiin Euroopan lentoturvallisuusviraston työmenetelmistä standardointitarkastuksia suoritettaessa ja Euroopan parlamentin ja neuvoston asetuksen (EY) N:o 216/2008 sääntöjen soveltamisen seurannasta annetun komission täytäntöönpanoasetuksen (EU) N:o 628/2013 (2) mukaisesti vaatimustenvastaisuus, jota pidetään turvallisuuden kannalta huolestuttavana, jos sitä ei korjata nopeasti (luokan D havainto).

(2) Vaatimustenvastaisuus koski väitettyä kokeisiin liittyvää vilppiä 147 osan mukaisessa huoltohenkilöstön koulutukseen osallistuvassa organisaatiossa, Kreikan ilmailuakatemiassa (HATA), jonka hyväksyntänumero on EL.147.0007. Turvallisuusongelmat nostettiin esiin sen vuoksi, että ilma-aluksen huoltotodisteiden antajat ovat mahdollisesti saaneet väitetyn vilpillisen toiminnan perusteella HATA:n myöntämien komission asetuksen (EU) N:o 1321/2014 (3) liitteen III (66 osa) mukaiseen koulutustodistukseen perustuvan 66 osan mukaisen lupakirjan ja käyttävät oikeuksia ja antavat huoltotodisteita ilma-aluksille tehtyjen korjaamohuoltotoimenpiteiden jälkeen ilman tarvittavia perustietoja ilma-aluksista.

(3) HCAA kumosi 26 päivänä helmikuuta 2014 HATA:n hyväksynnän ja ilmoitti kaikkien jäsenvaltioiden toimivaltaisille viranomaisille, että HATA:n myöntämät koulutustodistukset voivat olla vilpillisiä.

(4) Virasto ja HCAA hyväksyivät 3 päivänä heinäkuuta 2014 korjaussuunnitelman, johon sisältyy muun muassa tutkimuksia, jotka koskevat jäsenvaltioiden toimivaltaisten viranomaisten 66 osan mukaisten lupakirjojen myöntämiseen käyttämiä koulutustodistuksia, joita ei ole vielä käytetty 66 osan mukaisten lupakirjojen saamiseen.

(5) Virasto antoi 9 päivänä joulukuuta 2014 turvallisuustiedotteen (SIB nro 2014–32), jossa tiedotettiin HATA:n kokeissa väitetysti tapahtuneesta turvallisuuteen mahdollisesti vaikuttavasta vilpistä ja antoi jäsenvaltioiden toimivaltaisille viranomaisille suosituksia käytännön toimenpiteistä asiaan puuttumiseksi.

(6) Virasto suoritti HCAA:ssa uuden standardointitarkastuksen huhtikuussa 2016. Tarkastuksen yhteydessä virasto tarkasteli uudelleen hyväksyttyä korjaussuunnitelmaa ja totesi, ettei HCAA ole kyennyt panemaan asianmukaisesti täytäntöön sovittuja toimia sovittuun määräpäivään mennessä. Tästä syystä virasto antoi HCAA:lle toukokuussa 2016 lisäraportin täytäntöönpanoasetuksen (EU) N:o 628/2013 22 artiklan 3 kohdan mukaisesti.

(7) Koska HCAA ei ole toteuttanut riittäviä tutkimuksia HATA:n osalta kyseisen organisaation väitetyn vilpin havaitsemiseksi eikä ole tehnyt täysimittaista tutkimusta 66 osan mukaisista lupakirjoista, jotka on myönnetty HATA:n myöntämien koulutustodistusten perusteella, mahdollinen turvallisuusriski on edelleen olemassa. HATA:n myöntämiin koulutustodistuksiin liittyvä huoli koskee teknisten moduulien (moduulit 7, 11, 12, 13, 14, 15, 16 ja 17) perustietokokeita.

(8) Kaiken edellä esitetyn perusteella virasto pyysi komissiota varmistamaan, ettei asetuksen (EY) N:o 216/2008 11 artiklan 1 kohtaa enää sovelleta HATA:n myöntämiin teknisten moduulien perustietoja koskeviin koulutustodistuksiin ja jäsenvaltioiden toimivaltaisten viranomaisten näiden todistusten perusteella myöntämiin 66 osan mukaisiin lupakirjoihin. Lisäksi virasto totesi, että kyseiset toimivaltaiset viranomaiset velvoitetaan toteuttamaan aiheelliset korjaavat toimet ja suojatoimenpiteet turvallisuusriskeihin puutumiseksi.

(9) Edellä esitetyn viraston analyysin mukaisesti komissio toteaa, että HCAA:n turvallisuusvalvontaan liittyvissä tehtävissä ja vastuualueissa on tässä tilanteessa havaittu järjestelmällistä laiminlyöntiä, mikä tarkoittaa, etteivät HATA:n myöntämät koulutustodistukset anna riittäviä takeita. Sen vuoksi asianomaisten toimivaltaisten viranomaisten on tarpeen toteuttaa korjaavat toimet, joilla varmistetaan riittävä turvallisuus näissä olosuhteissa,

ON HYVÄKSYNYT TÄMÄN PÄÄTÖKSEN:

1 artikla

Tosiasiallisen noudattamisen puuttuminen

Seuraavat eivät ole tosiasiallisesti asetuksen (EY) N:o 216/2008 ja sen täytäntöönpanosääntöjen mukaisia:

1. Kreikan ilmailuakatemian (HATA) asetuksen (EU) N:o 1321/2014 liitteessä IV (147 osa) olevan 147.A.145 kohdan a alakohdan 4 alakohdan ja lisäyksen III nojalla myöntämät teknisten moduulien perustietokokeita koskevat koulutustodistukset, jotka hakija toimittaa toimivaltaisille viranomaisille hakemuksen tueksi lupakirjan myöntämiseksi mainitun asetuksen liitteessä III (66 osa) olevan 66.B.100 kohdan nojalla;

2. Toimivaltaisten viranomaisten asetuksen (EU) N:o 1321/2014 liitteen III (66 osa) nojalla myöntämät 66 osan mukaiset huoltohenkilöstön lupakirjat, joiden perusteena on HATA:n mainitun asetuksen liitteessä IV (147 osa) olevan 147.A.145 kohdan a alakohdan 4 alakohdan ja lisäyksen III nojalla myöntämät teknisten moduulien perustietokokeita koskevat koulutustodistukset.

2 artikla

Korjaavat toimet

1. Toimivaltaisten viranomaisten, jotka ovat myöntäneet 66 osan mukaisia lupakirjoja HATA:n myöntämien teknisten moduulien perustietokokeita koskevien koulutustodistusten perusteella, on kolmen kuukauden kuluessa tämän päätöksen tiedoksiantamispäivästä arvioitava uudelleen jokainen tällainen 66 osan mukainen lupakirja ottaen huomioon viraston 9 päivänä joulukuuta 2014 antamassa turvallisuustiedotteessa SIB nro 2014–32 ja sen viimeisimmässä tarkistuksessa annetut suositukset, sanotun kuitenkaan rajoittamatta tätä päätöstä.

2. Uudelleenarviointien suorittamisen jälkeen toimivaltaisten viranomaisten on

a) rajoitettava 66 osan mukaista lupakirjaa taikka peruutettava se väliaikaisesti tai pysyvästi liitteessä III (66 osa) olevan 66.B.500 kohdan mukaisesti, jos se on 1 artiklan mukaan perusteltua; ja

b) joka tapauksessa toimitettava komissiolle ja virastolle uudelleenarvioinnin tulokset.

3 artikla

Osoitus ja julkaiseminen

Tämä päätös on osoitettu kaikille jäsenvaltioille.

Se julkaistaan Euroopan unionin virallisessa lehdessä.

Tehty Brysselissä 19 päivänä joulukuuta 2016. Komission puolesta Violeta BULC Komission jäsen

(1) EUVL L 79, 19.3.2008, s. 1.

(2) Komission täytäntöönpanoasetus (EU) N:o 628/2013, annettu 28 päivänä kesäkuuta 2013, Euroopan lentoturvallisuusviraston työmenetelmistä standardointitarkastuksia suoritettaessa, Euroopan parlamentin ja neuvoston asetuksen (EY) N:o 216/2008 sääntöjen soveltamisen seurannasta ja komission asetuksen (EY) N:o 736/2006 kumoamisesta (EUVL L 179, 29.6.2013, s. 46).

(3) Komission asetus (EU) N:o 1321/2014, annettu 26 päivänä marraskuuta 2014, ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpidosta ja näihin tehtäviin osallistuvien organisaatioiden ja henkilöstön hyväksymisestä (EUVL L 362, 17.12.2014, s. 1).